సుధాకర్ రావు

రామచంద్ర సుధాకర్ రావు, కర్ణాటకకు చెందిన మాజీ భారత క్రికెట్ ఆటగాడు. కర్ణాటక తరపున దేశవాళీ క్రికెట్ ఆడాడు. 1976లో న్యూజిలాండ్‌కి వ్యతిరేకంగా భారతదేశం తరపున అంతర్జాతీయ వన్డే మ్యాచ్ ఆడాడు.

జననం 
రామచంద్ర సుధాకర్ రావు 1952, ఆగస్టు 8న కర్ణాటకలోని బెంగళూరులో జన్మించాడు. సుధాకర్ రావు బసవనగుడిలో పెరిగి నేషనల్ స్కూల్‌లో చదివాడు. సుధాకర్ రాష్ట్ర పాఠశాలలకు మంచి స్కోర్ సాధించి సౌత్ జోన్ స్కూల్స్ వైపు అడుగుపెట్టాడు. బెంగుళూరులోని ఏపిఎస్ కళాశాలలో చేరాడు.

క్రికెట్ రంగం 
తన పాఠశాల సమీపంలోని మైదానానికి దగ్గరగా ఉంటూ టెన్నిస్ బాల్‌తో క్రమం తప్పకుండా క్రికెట్ ఆడేవాడు. పాఠశాల క్రీడా కార్యదర్శి స్వామి ఒక సెషన్‌లో సుధాకర్ బ్యాటింగ్‌ను చూసి, స్కూల్ టీమ్‌లోకి ఎంపిక చేశాడు. ప్రత్యర్థి పాఠశాలతో ఆడమని ఆదేశించాడు. సుధాకర్ మ్యాటింగ్ వికెట్‌పై ఆడడం, క్రికెట్ బాల్‌ను హ్యాండిల్ చేయడం అదే మొదటిసారి. వంద పరుగులు చేసి గుర్తింపు పొందాడు.

పాఠశాల రోజుల నుండి గుండప్ప విశ్వనాథ్‌కు గొప్ప ఆరాధకుడైన సుధాకర్ రావు తన బ్యాటింగ్‌ను విశ్వనాథ్ వ్యవహారశైలిలో ఆడాడు. విశ్వనాథ్ అడుగుజాడల్లోకి రాకముందే సుధాకర్, వివి పురం క్రికెట్ క్లబ్‌లో తన క్లబ్‌లో అరంగేట్రం చేసాడు. స్పార్టాన్స్ క్రికెట్ క్లబ్‌లో చేరాడు.

రంజీ క్రికెట్ 
కళాశాలలో చివరి సంవత్సరంలో ఉండగా 1972లో కేరళతో జరిగిన రంజీ ట్రోఫీలో అరంగేట్రం చేసాడు. 1975-76 సీజన్‌లో ఐదు ఇన్నింగ్స్‌ల్లో 449 పరుగులు చేశాడు. అతను అహ్మదాబాద్‌లో బిషన్ సింగ్ బేడీ ఉన్న రెస్ట్ ఆఫ్ ఇండియా జట్టుపై సెంచరీ చేశాడు. ఈ సీజన్‌లో హైదరాబాద్‌పై డబుల్ సెంచరీ కూడా సాధించాడు. తన తల్లి తేలికపాటి స్ట్రోక్‌తో ఆసుపత్రిలో చేరిందని అతనికి వార్తలు వచ్చాయి, కానీ అతను ఆటను కొనసాగించాడు. చివరికి అతను న్యూజిలాండ్ పర్యటన కోసం భారత క్రికెట్ జట్టుకు ఎంపికయ్యాడు.

అంతర్జాతీయ క్రికెట్ 
1976లో న్యూజిలాండ్ పర్యటనలో భారత జట్టుకు ఎంపికయ్యాడు. హామిల్టన్‌లో నార్తర్న్ డిస్ట్రిక్ట్‌పై 32, 25 పరుగులతో ప్రారంభించాడు. డునెడిన్‌లో ఒటాగోపై 34, 6తో దానిని కొనసాగించాడు. న్యూజిలాండ్‌తో ఈడెన్ పార్క్‌లో తన అంతర్జాతీయ వన్డేల్లోకి అరంగేట్రం చేశాడు. 35 ఓవర్లలో 236 పరుగులను ఛేదించేందుకు భారత్ కష్టపడుతుండగా అతను 4 పరుగులకే రనౌట్ అయ్యాడు, ఆ తరువాత మళ్ళీ భారత్ తరపున ఆడలేదు.

తదుపరి వెస్టిండీస్ పర్యటనకు ఎంపికైన సుధాకర్ రావు, సైడ్ గేమ్‌లలో పోరాడాడు. తగినంత పరుగులు చేయలేదు.

పదవీ విరమణ 
సుధాకర్ రావు కర్ణాటక జట్టులో ఎక్కువకాలం కొనసాగాడు. 1973-74, 1977-78, 1982-83లో రంజీ ట్రోఫీని గెలుచుకున్న రాష్ట్ర జట్టులో సభ్యుడిగా ఉన్నాడు. పదవీ విరమణ చేసినప్పుడు, జాతీయ పోటీలో 40.82 సగటుతో 3021 పరుగులు చేశాడు. సుధాకర్ రావు కర్ణాటక రాష్ట్ర క్రికెట్ సంఘం కార్యదర్శిగా కూడా ఉన్నాడు.

మూలాలు

బయటి లింకులు 
 

జీవిస్తున్న ప్రజలు
1952 జననాలు
కర్ణాటక క్రికెట్ క్రీడాకారులు
భారతీయ వన్డే క్రికెట్ క్రీడాకారులు
కర్ణాటక వ్యక్తులు